19 sterf in ongelukke in MpumalangaR540, Mpumalanga (Foto: Google Maps) Pat Ngomane, LUR vir gemeenskapsveiligheid in Mpumalanga, doen ŉ beroep op motoriste om verantwoordelik te bestuur ná 19 persone die afgelope naweek in verskillende ongelukke oor die provinsie gesterf het. Hy maan padgebruikers om nie onverskillig ander motoriste verby te steek nie. Hy benadruk ook die belangrikheid van ŉ veilige volgafstand en om op spoedbeperkings ag te slaan. Drie persone is Sondagmiddag omstreeks 15:20 dood in ŉ botsing reg van voor tussen ŉ sedan en ŉ sportnutsvoertuig op die R540 tussen Lydenburg en Dullstroom. Al die oorledenes het in die sportnutsvoertuig gery. Die bestuurder van die sedan, die enigste insittende in die motor, het ernstige beserings opgedoen. Hy is na ŉ Medi Clinic geneem vir verdere behandeling. Die oorledenes is vermoedelik almal van Brasilië afkomstig. Hulle is onherkenbaar verkool nadat hul voertuig aan die brand geslaan het. Drie persone is Saterdag dood op die N17-tolpad naby Leandra. Twee sedan motors het mekaar reg van voor getref. Ses persone is Saterdag omstreeks 12:30 dood toe ŉ vragmotor en ŉ sedan mekaar reg van voor op die R546 tussen Kinross en Embalenhle, naby die Evander-gholfbaan, getref het. Vyf van die oorledenes, insluitend ŉ driejarige kind, is onherkenbaar verkool. Al die oorledenes het in die sedan gery. Die vragmotor se insittendes het nie ernstige beserings opgedoen nie. Drie persone is Saterdagmiddag op die R547 tussen Kinross en Kriel oorlede tydens ŉ botsing tussen twee sedan motors. Die motors het mekaar reg van voor getref. Vier persone, insluitend ŉ kind, is dood toe twee motors mekaar Vrydagaand op die R547 getref het. ŉ Bakkie en ŉ vragmotor het mekaar sylangs getref. Ngomane het gesê sy departement sal nie net kyk hoe mense “soos vlieë” op die paaie sterf nie. Hy beveel die bestuur van die departement om onmiddellik verkeersbeamptes in fleksieskofte te ontplooi.